ٹک ٹاک پر صومالین گلوکارہ کا گانا مقبول، بین الاقوامی فن کاروں کو بھی بھا گیا 
یہ گانا صومالیہ سے تعلق رکھنے والی گلوکارہ نمکو ہیپی نے پانچ برس قبل گایا تھا جو سوشل میڈیا بالخصوص ٹک ٹاک پر مشہور ہو رہا ہے۔
ویب ڈیسک — دنیا بھر میں ایک ارب سے زائد صارفین کی جانب سے استعمال کی جانے والی اس ایپ پر صارفین متعدد گانوں کے کلپس پر لپ سنک کرنے کے ساتھ ساتھ مختلف چیلنجز بھی فالو کرتے ہیں۔ اکثر سوشل میڈیا پلیٹ فارمز پر اپ لوڈ کی جانے والی کچھ ویڈیوز یا چیلنجز اس قدر مقبول ہو جاتے ہیں کہ عالمی شہرت یافتہ شخصیات بھی اسے شیئر یا فالو کرنے سے خود کو نہیں روک پاتیں۔ گزشتہ برس پاکستان میں 'پارٹی گرل' کا ٹرینڈ خوب وائرل ہوا تھا اور ویڈیو بنانے والی دنانیر راتوں رات مشہور ہو گئیں تھیں اور ان کی ویڈیوز کو پاکستان سمیت دنیا بھر میں کئی مقبول شخصیات نے شیئر بھی کیا تھا۔ اسی طرح چند ماہ قبل ہی سری لنکا کی نوجوان گلوکارہ یوہانی کا ایک گانا 'منیکے ماگی ہیٹے' خوب مقبول ہوا تھا۔ ان کے گانے کو بالی وڈ اسٹار امیتابھ بچن سمیت دیگر شخصیات نے شیئر کیا تھا۔ گلوکارہ اپنے اس گانے کی وجہ سے اس قدر مقبول ہو گئی تھیں کہ انہیں بالی وڈ کے ریئلٹی شو 'بگ باس 15' کے سیزن 15 میں بھی مدعو کیا گیا تھا۔ اب حال ہی میں وائرل ہونے والے گانے کی ویڈیو جون 2017 میں عید کے موقع پر ایک ٹی وی شو کے دوران پرفارم کرتے وقت ریکارڈ کی گئی تھی۔ گلوکارہ نے امریکی نیوز ویب سائٹ 'بزفیڈ' سے گفتگو کرتے ہوئے کہا تھا کہ انہیں چند روز قبل معلوم ہوا کہ ان کا گانا وائرل ہو گیا ہے اور وہ بے حد خوش ہیں اور اپنے جذبات الفاظ میں بیان نہیں کر سکتیں۔ ​ ان کا مزید کہنا تھا کہ انہیں ایسا محسوس ہو رہا ہے کہ آخر کار انہیں دنیا میں پہچان مل گئی ہے اور عالمی سطح پر انہیں جانا جا رہا ہے۔